എല്ലാ ജനവിഭാഗങ്ങളെയും ഉള്ക്കൊള്ളുന്ന സര്ക്കാര് വരുമെന്ന് താലിബാന് നേതാവ് അല്ജസീറയോട് കാബൂള്: അഫ്ഗാനിസ്താനില് രാജ്യത്തെ എല്ലാ ജനവിഭാഗങ്ങളെയും ഉള്ക്കൊള്ളിച്ച പങ്കാളിത്ത സര്ക്കാര് വരുമെന്ന് താലിബാന്. അല്ജസീറ ചാനലിനോട് മുതിര്ന്ന താലിബാന് നേതാവിേന്റതാണ് വെളിപ്പെടുത്തല്. രാജ്യത്തെ ഗോത്ര വര്ഗ ജനവിഭാഗത്തിന് അധികാരത്തില് പങ്കാളിത്തമുണ്ടാകുമെന്നും സ്ത്രീകള്ക്ക് നിലവിലെ തൊഴിലുകളില് തുടരാമെന്നും താലിബാന് വെളിപ്പെടുത്തിയതായി അല് ജസീറ റിപ്പോര്ട്ട് ചെയ്തു.സര്ക്കാര് രൂപവത്കരണത്തിെന്റ പ്രാരംഭ കൂടിയാലോചനകള്ക്കായി ഉന്നത നേതാവ് മുല്ല ബറാദര് കാബൂളിലുണ്ട്. താലിബാന് സ്ഥാപകന് മുല്ല ഉമറിെന്റ മകന് മുല്ല മുഹമ്മദ് യഅ്ഖൂബ് ചര്ച്ചകള്ക്കായി കാന്തഹാറില് നിന്ന് കാബൂളിലേക്ക് യാത്ര തിരിച്ചിട്ടുണ്ട്. അധികം വൈകാതെ കാവല് സര്ക്കാര് നിലവില് വരും. ഇസ്ലാമിക് എമിറേറ്റ്സ് ഓഫ് അഫ്ഗാനിസ്താന് എന്നറിയപ്പെടുന്ന രാജ്യത്തെ നയിക്കാന് ഒരു അമീറുല് മുഅ്മിനീന് ഉണ്ടാകും. ഭാവി സര്ക്കാറിനേയും മന്ത്രിമാരെയും നിയമിക്കാന് ഉന്നതാധികാര സമിതിയും ഉണ്ടാകും. തജിക്, ഉസ്ബെക് ഗോത്ര നേതാക്കളുടെ മക്കളെ കൂടി ഉള്പ്പെടുത്തി മന്ത്രിസഭക്ക് പുതിയ മുഖം നല്കും. പാശ്ചാത്യ പിന്തുണ ഉണ്ടായിരുന്ന മുന് സര്ക്കാറില് തൊഴിലെടുത്ത പോലെ സ്ത്രീകള്ക്ക് ഇനിയും തൊഴില് മേഖലയില് തുടരാം. പ്രധാനമായും ആരോഗ്യ, വിദ്യാഭ്യാസ മേഖലയില് സ്ത്രീകളുടെ സേവനം ഉറപ്പുവരുത്തും. അഴിമതിക്കാരായ ഉദ്യോഗസ്ഥരെ വിചാരണ ചെയ്ത് ശിക്ഷ ഉറപ്പുവരുത്തുന്നതിനായി പ്രാദേശിക തലത്തില് പ്രത്യേക കോടതികള് രൂപവത്കരിക്കും. കാവല് സര്ക്കാറിെന്റ കാലാവധി എപ്പോള് അവസാനിക്കുമെന്ന് ഇപ്പോള് വ്യക്തമാക്കാനാവില്ലെന്നും താലിബാന് വൃത്തങ്ങള് അല് ജസീറയോട് പറഞ്ഞു. വംശീയ, ഗോത്ര വൈവിധ്യങ്ങളാല് സങ്കീര്ണമാണ് അഫ്ഗാനിസ്താന്. ഒരു വിഭാഗത്തിനും അധികാരകേന്ദ്രത്തിലേക്ക് എത്തുംവിധം നിര്ണായക ഭൂരിപക്ഷമില്ല എന്നതു തെന്നയാണ് പ്രത്യേകത. നാല് കോടിക്കടുത്താണ് രാജ്യത്തെ ജനസംഖ്യ. ഇതില് 42 ശതമാനവും പഷ്തൂണുകളാണ്. പഷ്തു ഭാഷ സംസാരിക്കുന്ന ഇവരാണ് അഫ്ഗാന് രാഷ്ട്രീയത്തില് ആധിപത്യം സ്ഥാപിച്ചു പോരുന്നത്.